A Bizottság határozata

(2000. szeptember 8.)

a harmadik országokból származó, vámszabad területekre, vámszabad raktárakba, vámraktárakba történő bevitelre vagy nemzetközi forgalomban részt vevő tengeri szállítóeszközöket ellátó piaci szereplőknek való átadásra szánt termékek állat-egészségügyi ellenőrzési módszereinek megállapításáról

(az értesítés a C(2000) 2532. számú dokumentummal történt)

(EGT vonatkozású szöveg)

(2000/571/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 12. cikke (12) bekezdésére és 13. cikke (6) bekezdésére,

mivel:

(1) A 97/78/EK irányelv meghatározza a Közösségbe érkező állati eredetű termékeknek az állat-egészségügyi határállomásokon az állat- és a közegészségügy védelme érdekében végzett ellenőrzés követelményeit.

(2) A vámszabad területekre, vámszabad raktárakba vagy vámraktárakba történő beléptetésre bejelentett termékszállítmányokat csak akkor szabad beengedni, ha a rakományért felelős személy előzetesen nyilatkozik arról, hogy a szállítmányokat végső soron szabad forgalomba bocsátásra vagy más végfelhasználásra szánják.

(3) A közösségi követelményeknek meg nem felelő termékeket be lehet jelenteni vámszabad területeken lévő raktárakba, vámszabad raktárakba vagy vámraktárakba történő beléptetésre, és nemzetközi forgalomban részt vevő tengeri szállítóeszközök ellátására, és mivel e termékek többletkockázatot képviselnek a Közösségben az állat- és a közegészségügyre nézve, ezért azokat további ellenőrzéseknek kell alávetni a termékek szállítás, tárolás és átadás közbeni megfelelő kezelése érdekében, hogy megakadályozzák a termékek közösségi piacra kerülését.

(4) A nem megfelelő termékek ellenőrzése és hatékony nyomon követhetőségének lehetővé tétele érdekében a 97/78/EK irányelvben engedélyezett különböző tanúsítványok használatának részleteit, valamint az ilyen szállítmányok tárolás alatti jelölésének követelményeit tisztázni kell a gyors azonosítás lehetővé tétele érdekében.

(5) Az árufeladás jóváhagyását megelőzően a belépési állat-egészségügyi határállomás hatósági állatorvosának biztosítania kell a raktárakba beszállított, illetve onnan elszállított nem megfelelő termékek higiéniáját és biztonságosságát, valamint a más tagállamban lévő raktárakba történő szállítás esetén azt, hogy az adott tagállam illetékes hatóságai felhatalmazták a rendeltetési raktárt ilyen típusú termék fogadására.

(6) A raktáraknak, ahová a nem megfelelő termékeket elszállítják, és ahol azokat tárolják, az illetékes hatóság ellenőrzése alatt kell állniuk, és hatékony nyilvántartást kell vezetniük a raktárban megforduló valamennyi ilyen termék nyomon követhetőségének biztosítása érdekében.

(7) Tisztázni kell a nem megfelelő termékeken a raktárba érkezéskor, a tárolás folyamán vagy a raktárból való elszállítás előtt a hatósági állatorvosok által elvégzendő vizsgálatokat, valamint a tárolás alatt a szállítmányok bármely megbontásának engedélyezett mértékét.

(8) Meg kell határozni a bejelentési eljárást, valamint annak a tanúsítványnak a részleteit, amelynek kísérnie kell a nemzetközi forgalomban részt vevő tengeri szállítóeszközöket közvetlenül ellátó piaci szereplőktől elszállított szállítmányokat annak érdekében, hogy egészen a rendeltetési helyig biztosítva legyen a hatékony ellenőrzés rendszere.

(9) A nemzetközi forgalomban részt vevő tengeri szállítóeszközöket ellátó piaci szereplőknek és bármely általuk használt raktárnak az illetékes hatóság felügyelete alatt kell állniuk.

(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) Minden olyan, a közösségi követelményeknek nem megfelelő terméket, amelyet vámellenőrzés során bocsátottak be, és vámszabad területeken lévő raktárakba, vámszabad raktárakba vagy vámraktárakba beszállítják, onnan elszállítják, vagy ott tárolják, a 97/78/EK irányelv 5. cikkének (1) bekezdésében említett, a hatósági állatorvos által kibocsátott tanúsítványnak kell kísérnie.

(2) Az (1) bekezdéstől eltérve a raktárból egy nemzetközi forgalomban részt vevő tengeri szállítóeszközre közvetlenül vagy a 97/78/EK irányelv 13. cikke (2) bekezdésének a) pontjában említett különleges jóváhagyással rendelkező raktáron keresztül elszállított nem megfelelő termékszállítmányt a 97/78/EK irányelv 13. cikke (2) bekezdésének a) pontjában említett tanúsítványnak kell kísérnie.

(3) Az olyan, nem megfelelő termékek esetében, amelyeket közvetlenül egy állat-egészségügyi határállomásról egy nemzetközi forgalomban részt vevő tengeri szállítóeszközre szállítanak, a szállítmányt két tanúsítvány kíséri: egy, amelyet a 97/78/EK irányelv 5. cikkének (1) bekezdése említ, valamint egy, amelyet a 13. cikk (2) bekezdésének a) pontja említ.

(4) A nem megfelelő termékek szállítmányaival harmadik országokból érkező eredeti állat-egészségügyi dokumentumok és tanúsítványok továbbra is kísérik a szállítmányt. A 97/78/EK irányelv 12. cikkének (2) bekezdésében említett ellenőrzések során a hatósági állatorvos másolatokat készít ezekről az állat-egészségügyi dokumentumokról az állat-egészségügyi határállomáson való megőrzés céljaira.

(5) Az azonosítás elősegítésének érdekében a raktárakban tárolt nem megfelelő termékek szállítmányainak minden egységét meg kell jelölni a 97/78/EK irányelv 5. cikkének (1) bekezdésében említett megfelelő tanúsítvány egyedi számával.

(6) Amennyiben egy vámszabad területen lévő raktárban, vámszabad raktárban vagy vámraktárban a nem megfelelő termékek szállítmányát két vagy több részre osztják, a hatósági állatorvos új tanúsítványt állít ki minden részszállítmányhoz. A nyomon követhetőség érdekében valamennyi új kiállított tanúsítványnak kereszthivatkozást kell tartalmaznia a termékkel a raktárba érkezett, a 97/78/EK irányelv 5. cikke (1) bekezdésében említett eredeti tanúsítványra. Ezt az eredeti érkezési tanúsítványt a hatósági állatorvos őrzi meg.

2. cikk

Az 1. cikkben említett szállítmányoknak a 97/78/EK irányelv 12. cikke (4) bekezdésének b) pontja vagy 13. cikkének (1) bekezdése alapján jóváhagyott raktárakba történő beszállítására és azoknak onnan történő elszállítására a következő feltételek vonatkoznak:

- az állat-egészségügyi határállomás hatósági állatorvosának meg kell győződnie, szükség esetén az illetékes hatósággal való kapcsolatfelvétel útján, arról, hogy a rendeltetési hely helyiségeiért felelős illetékes hatóság engedélyezte a vámszabad területen lévő raktárnak, a vámszabad raktárnak vagy vámraktárnak, vagy a nemzetközi forgalomban részt vevő tengeri szállítóeszközöket ellátó piaci szereplőnek ilyen típusú, a közösségi előírásoknak nem megfelelő termék átvételét,

- az árufeladás helyiségeiért felelős illetékes hatóság az ANIMO hálózat segítségével értesíti a rendeltetési hely helyiségeiért felelős illetékes hatóságot,

- a 97/78/EK irányelv 12. cikkének (7) és (8) bekezdésében említett és alkalmazott zárolásoknak olyanoknak kell lenniük, hogy a jármű vagy a konténer bármilyen felnyitásakor sérüljenek,

- a nem megfelelő termékek szállításához használt közúti szállítóeszközöket szükség esetén használat után tisztítani és fertőtleníteni kell,

- a szállítmányoknak a feladást követően legfeljebb 30 napon belül meg kell érkezniük a megjelölt rendeltetési helyükre, ellenkező esetben az ügyről értesíteni kell a vámhatóságokat további kivizsgálás céljából.

3. cikk

(1) A 97/78/EK irányelv 12. cikke (4) bekezdésének b) pontjával összhangban jóváhagyott raktáraknak az említett cikk követelményein felül még legalább:

- az illetékes hatóság felügyelete alatt kell állniuk,

- rendelkezniük kell fax- és telefonkészülékkel, amelyek a hatósági állatorvos rendelkezésére állnak.

(2) A 97/78/EK irányelv 12. cikke (4) bekezdése b) pontjának harmadik francia bekezdésében említett, a jóváhagyott raktár által vezetendő beérkezések és feladások nyilvántartásának biztosítania kell a szállítmányok nyomon követhetőségét, valamint a raktárba beérkező és azt elhagyó anyagok mennyiségének egyeztetését. A 97/78/EK irányelv 12. cikke (4) bekezdésének b) pontjában meghatározott információn felül a nyilvántartásnak tartalmaznia kell a következő adatokat:

- belépő szállítmányok esetében a származási országot, és az azt követő beérkezési állat-egészségügyi határállomást,

- minden szállítmány esetében a 97/78/EK irányelv 5. cikkének (1) bekezdésében vagy 13. cikke (2) bekezdésének a) pontjában említett, megfelelő tanúsítvány egyedi hivatkozási számát,

- a 97/78/EK irányelv 13. cikke (1) bekezdésének c) pontjában említett rendeltetési raktár hivatkozási számát és címét (ha alkalmazható),

- a rendeltetési helynek számító hajót vagy a rendeltetési harmadik országot és a kilépési állat-egészségügyi határállomást (ha alkalmazható).

4. cikk

A hatósági állatorvos vagy a felügyelete alatt dolgozó személyek biztosítják, hogy a 97/78/EK irányelv 12. cikke (4) bekezdésének b) pontja alapján jóváhagyott raktárakban, valamint a közösségi követelményeknek nem megfelelő termékszállítmányok esetében:

- valamennyi, a raktárba szállított szállítmány okmányvizsgálaton esik át,

- a szállítmányok tárolás alatt és kilépés előtt okmány- és azonosító vizsgálaton esnek át származásuk és rendeltetésük ellenőrzése céljából,

- bármely szállítmánynak a raktárból való elszállítása engedéllyel történik,

- amennyiben a szállítmányt megbontják, az egyes részszállítmányokat alkotó önálló alegységek csomagolása változatlan marad.

Az illetékes hatóságok szükség esetén fizikai ellenőrzéseket végezhetnek a fent említett, vámszabad területeken lévő raktárakba, vámszabad raktárakba vagy vámraktárakba beszállított, ott tárolt vagy onnan elszállított valamennyi terméken, amennyiben állat- vagy közegészségügyi kockázat gyanúja áll fenn.

5. cikk

(1) A 97/78/EK irányelv 13. cikke (1) bekezdésének c) pontjában vagy 13. cikke (2) bekezdésének a) pontjában említett bármely helyiségnek az illetékes hatóság felügyelete alatt kell állnia.

(2) A 97/78/EK irányelv 13. cikke (2) bekezdésének a) pontjában említett állat-egészségügyi dokumentumnak az e határozat mellékletében szereplő mintán kell alapulnia.

Egy tanúsítvány felhasználható különböző eredetű szállítmányokból származó termékeket tartalmazó szállítmányhoz is, a mellékletben szereplő tanúsítványmintának megfelelően.

(3) A 97/78/EK irányelv 13. cikke (2) bekezdésének b) pontjában említett származási hely illetékes hatóságának értesítése a fent említett tanúsítvány útján történik.

Amennyiben a szállítmány rendeltetési helye egy másik tagállam kikötője, a fent említett tanúsítvány egy másolatát el kell juttatni a rendeltetési kikötő illetékes hatóságának.

Amikor a terméknek a tengeri szállítóeszköz fedélzetére való szállítása megtörténik, a (2) bekezdésben említett tanúsítványt az illetékes hatóság egy tisztviselőjének vagy a tengeri szállítóeszköz tulajdonosa hivatalos képviselőjének ellenjegyeznie kell, majd vissza kell juttatni a hatósági állatorvosnak a szállítás igazolásaként.

6. cikk

A 93/14/EGK bizottsági határozatot [2] visszavonják.

7. cikk

Ennek a határozatnak a tagállamok a címzettjei.

Kelt Brüsszelben, 2000. szeptember 8-án.

a Bizottság részéről

David Byrne

a Bizottság tagja

[1] HL L 24., 1998.1.30., 9. o.

[2] HL L 9., 1993.1.15., 42. o.

--------------------------------------------------

MELLÉKLET

+++++ TIFF +++++

+++++ TIFF +++++

--------------------------------------------------